﻿ IMPACTUL SERVICIILOR DE SALUBRITATE DIN ROMÂNIA ASUPRA CONDIŢIILOR DE HABITAT ŞI A CALITĂŢII VIEŢII – STUDIU DE CAZ: MUNICIPIUL BUCUREŞTI – DUMITRU CHIRIAC CRISTINA HUMĂ n momentul de faţă, România se confruntă cu un management necorespunzător al deşeurilor, mai ales al celor urbane, fapt ilustrat, între altele, de starea nesatisfăcătoare de igienă a majorităţii localităţilor noastre. Î Între acestea se numără şi cea mai mare aglomerare urbană a ţării – Municipiul Bucureşti –, unde poluarea cu deşeuri este deosebit de vizibilă prin gunoaiele prezente atât pe străzi, cât şi în spaţiile verzi sau cele neocupate de clădiri. Problemele urmărite în lucrare au avut în vedere evidenţierea factorilor care influenţează starea de igienă a oraşului, modul de realizare a serviciilor de salubritate, percepţia populaţiei şi opiniile diferiţilor actori implicaţi în actul de salubritate asupra stării de curăţenie a oraşului, programele iniţiate de autorităţile de mediu, de autorităţile administraţiei locale, de operatorii de servicii şi de organizaţiile nonguvernamentale privind, în special, educarea, stimularea şi conştientizarea populaţiei pentru îmbunătăţirea salubrizării oraşului. Urbanizarea constituie fenomenul actual cu cele mai profunde implicaţii pentru scara şi modelele consumului, ceea ce conduce la o cerere crescândă de energie şi resurse naturale. Oraşul, luat în ansamblul său, se comportă ca un organism care „absoarbe mult, dar transformă şi aruncă în aceeaşi măsură” (J. Beaujeau-Garnier, G. Chabot, 1971, p. 330). Procesele metabolice care au loc la nivelul organismului urban generează o creştere continuă şi foarte diversificată de deşeuri. Ca urmare, realizarea igienei urbane, prin colectarea şi eliminarea acestora, devine o problemă majoră cu care se confruntă, în special, municipalităţile marilor aglomeraţii urbane de pe glob. Iată de ce problematica serviciilor de salubritate în relaţie cu calitatea vieţii ocupă un loc distinct sub toate cele trei aspecte ale sale: ecologice, economice şi sociale. În cazul României, igiena urbană constituie unul dintre aspectele negative care caracterizează majoritatea localităţilor şi, mai cu seamă, marile noastre oraşe. Deşi 1 ianuarie 2007 reprezintă momentul aderării României la Uniunea Europeană, problema salubrizării localităţilor înregistrează încă progrese modeste. În această situaţie se află şi Municipiul Bucureşti, oraş-capitală, care reprezintă cea mai mare aglomerare urbană a României, cu o populaţie de 1 924 959 de locuitori, CALITATEA VIEŢII, XVIII, nr. 3–4, 2007, p. 283–305 284 DUMITRU CHIRIAC, CRISTINA HUMĂ 2 în anul 2005, adică 8,9% din populaţia totală a ţării sau 16,2% din populaţia noastră urbană. Prin funcţiile sale complexe (politico-administrative, financiare, comerciale, industriale, culturale, turistice), oraşul-capitală Bucureşti constituie un pol de convergenţă majoră în cadrul sistemului urban naţional (Veselina Urucu, Daniela Nancu, 1990). Acest fapt explică hiperdezvoltarea Bucureştiului, care, comparativ cu următorul oraş în ierarhia urbană (Iaşi), este de circa 6 ori mai mare. În acest context, Bucureştiul este un mare producător de deşeuri municipale (menajere, industriale, din comerţ şi instituţii, stradale etc.), a căror colectare şi eliminare ridică însă serioase probleme atât din partea serviciilor de salubritate, cât şi din partea producătorilor (populaţie, industrie, comerţ etc.). Articolul de faţă este un studiu de caz privind problema igienei urbane şi a serviciilor de salubritate, la nivelul celui mai mare oraş al ţării. Obiectivele urmărite, care conturează şi structura lucrării, au avut în vedere următoarele aspecte: – evidenţierea factorilor care influenţează, în cazul unei mari aglomerări urbane, starea de igienă a oraşului şi discrepanţele care apar în plan teritorial; – modul de realizare a serviciilor de salubritate (aspecte de ordin calitativ şi deficienţe); – percepţia populaţiei şi opiniile diferiţilor actori implicaţi în actul de salubritate asupra stării de curăţenie a oraşului; – programele iniţiate de autorităţile de mediu, de autorităţile administraţiei locale, de operatorii de servicii şi de organizaţiile nonguvernamentale privind, în special, educarea, stimularea şi conştientizarea populaţiei pentru îmbunătăţirea salubrizării oraşului, prin acţiuni de reducere a cantităţilor de deşeuri şi de recuperare şi valorificare a unor materiale utile. Toate aceste analize au avut în vedere faptul că aderarea la Uniunea Europeană impune respectarea unor condiţii în domeniul politicilor urbane, referitoare la buna gospodărire la scară locală, vizând ridicarea calităţii vieţii populaţiei. Metodologia adoptată pentru elaborarea lucrării a avut la bază documentarea şi realizarea de interviuri cu factorii implicaţi în realizarea actului de salubrizare. Acestea au fost completate cu date prezentate pe internet de diferite instituţii, date referitoare la unele programe şi acţiuni întreprinse pe linia salubrizării, precum şi sesizările şi propunerile populaţiei de îmbunătăţire a igienei urbane. Referitor la salubrizarea menajeră a unui oraş, în general, şi a unui oraş mare cum este Bucureştiul, în special, trebuie precizat faptul că aceasta este influenţată de numeroşi factori, între care se pot menţiona: numărul locuitorilor, distribuţia spaţială a populaţiei (densitatea) în cadrul spaţiului intravilan, structura şi particularităţile spaţiului construit, configuraţia şi gradul de modernizare a reţelei stradale, dotarea tehnico-edilitară, gradul de acoperire cu servicii de salubritate şi calitatea acestor servicii, nivelul de trai al populaţiei, nivelul de civilizaţie şi spiritul civic al locuitorilor. 3 IMPACTUL SERVICIILOR DE SALUBRITATE 285 În ceea ce priveşte numărul de locuitori, populaţia Bucureştiului, de peste 1,9 milioane de locuitori, trăieşte într-un spaţiu de 238 kmp, ceea ce determină o densitate medie de 8 099 loc./kmp. Este o densitate mare, care plasează capitala României în topul celor mai aglomerate oraşe din Europa (tabelul nr. 1). Tabelul nr. 1 Indicatori demografici ai principalelor oraşe europene Suprafaţa – Populaţia Densitatea populaţiei Oraşul Anul kmp – număr – – locuitori/kmp – A 1 2 3 4 Amsterdam 2003 219 738763 3 372 Barcelona 2003 101 1 582738 15 677 Berlin 2003 892 3 388477 3 800 Budapesta 2003 525 1 705309 3 247 Bucureşti 2005 238 1 924959 8 099 Dublin 2003 922 1 004614 1 089 Hamburg 2003 755 1 734083 2 296 Lisabona 2000 1 055 1 875600 1 777 Londra 2001 1 584 7 188000 4 539 Madrid 2003 607 3 162304 5 209 Paris 1998 12 012 11 088200 923 Praga 2003 496 1 165581 2 351 Roma 1999 5 352 3 813500 713 Varşovia 2001 494 1 609800 3 257 Viena 2003 415 1 598626 3 853 Sursa: Bucureşti – Anuar Statistic 2005, INS. În cuprinsul Capitalei, densitatea populaţiei are valori diferite, funcţie de suprafaţa sectoarelor administrative şi de numărul de locuitori ai acestora (tabelul nr. 2). Tabelul nr. 2 Organizarea administrativă, populaţia şi densitatea populaţiei Municipiului Bucureşti – 18 martie 2002 Suprafaţa Populaţia Densitatea populaţiei – kmp – – număr – – locuitori/kmp – Mun. Bucureşti 238 1 926 334 8 094 Sector 1 70 231 437 3 306 Sector 2 32 360 680 11 271 Sector 3 34 391 235 11 507 Sector 4 34 294 247 8 654 Sector 5 30 272 305 9 077 Sector 6 38 376 430 9 906 Sursa: Bucureşti – Anuar Statistic, 2005, INS. 286 DUMITRU CHIRIAC, CRISTINA HUMĂ 4 Densitatea mare de populaţie care caracterizează Capitala îşi pune, de cele mai multe ori, amprenta asupra stării de igienă a oraşului, depăşind, în numeroase cazuri, eforturile Primăriei şi ale operatorilor de servicii de salubritate. Starea de salubritate a Bucureştiului, departe de se ridica, în momentul de faţă, la nivelul standardelor europene este influenţată, pe lângă nivelul ridicat de supraaglomerare demografică, de structura urbană şi stradală, ca rezultat al evoluţiei teritoriale şi urbanistice, în decursul îndelungatei sale istorii. „Astăzi oraşul este un amestec de vechi şi nou, tradiţional şi modern, oriental şi occidental, fapt care îi dă, pe de o parte, aspectul unei metropole eclectice şi neorânduite, conferindu-i, pe de altă parte, originalitate şi farmec” (www.pmb.ro). La Recensământul populaţiei şi locuinţelor din 2002, Bucureştiul avea un număr de 113 602 clădiri şi 779 094 de locuinţe, dispuse în 33 de cartiere şi care, conform Radu Săgeată şi colab. (2004, p. 77 şi următoarele), se grupează în patru tipuri de zone rezidenţiale, şi anume: • Zona centrală a oraşului, cu funcţiuni specifice, din care rezultă atributele de capitală ale Bucureştiului. Este o zonă a marilor contraste arhitectonice, unde construcţiile ultramoderne coexistă cu clădiri din „centrul istoric”, multe degradate sau abandonate, cu curţi pline de gunoaie, în care şi-a găsit adăpost o populaţie, în cele mai multe cazuri, cu un statut social incert. Prin programul iniţiat de Primăria Generală a Capitalei, denumit Un Bucureşti frumos, urmează ca centrul istoric să fie reabilitat, în cel mai scurt timp, atât din punct de vedere urbanistic, cât şi funcţional, ceea ce va conduce şi la îmbunătăţirea stării de salubritate în această parte a oraşului. • Zona rezidenţială veche, relativ concentrică faţă de prima, amplasată atât în partea centrală a oraşului, cât şi la periferia acestuia, în care predomină clădirile cu puţine etaje, în alternanţă cu construcţii individuale. Este zona care, la periferia Capitalei, cuprinde o serie de cartiere sărace (Chitila, Ferentari, Rahova, Ghencea, Giuleşti etc.), lipsite, în multe cazuri, de canalizare şi alimentare cu apă şi cu străzi chiar de pământ, ceea ce, în anumite părţi, le imprimă un aspect semirural. Această situaţie îşi pune amprenta, în mod evident, şi asupra stării de igienă a oraşului, populaţia, de cele mai multe ori săracă, confruntându-se cu grave probleme de salubritate, create de depunerea necontrolată a deşeurilor, depozitate în special pe terenurile virane. • Marea zonă rezidenţială a oraşului, alcătuită din cartiere noi, aşa-numitele „cartiere-dormitor” (Balta Albă, Drumul Taberei, Berceni, Militari ş.a.) construite în perioada socialistă, cuprinde blocuri cu regim de înălţime de 4–10 etaje. Se apreciază că aproximativ 60% din populaţia Bucureştiului locuieşte în astfel de clădiri. Această zonă se caracterizează prin densităţi mari demografice şi de construcţii, prin suprafaţa mică a spaţiilor verzi şi a parcărilor, elemente care generează probleme mari de confort şi igienă urbană. • Zone rezidenţiale noi şi de perspectivă, apărute după 1989 prin dezvoltarea oraşului, datorită noului comportament spaţial atât al familiilor care îşi construiesc locuinţe pentru îmbunătăţirea confortului şi a calităţii vieţii, cât şi al firmelor, care ridică construcţii pentru diferite activităţi economice. Expansiunea 5 IMPACTUL SERVICIILOR DE SALUBRITATE 287 urbană a determinat fie apariţia de noi cartiere de locuinţe, fie spaţii comerciale sau de producţie în zona de periferie a Capitalei (Daniela Plăcintescu şi colab., 2005). Noile zone rezidenţiale se remarcă atât prin arhitectura modernă, cât şi prin gradul înalt de igienă urbană, impus, mai ales, de statutul social al proprietarilor. Oglinda igienei urbane a unei localităţi reflectă, pe lângă nivelul de salubrizare menajeră (salubrizarea deşeurilor menajere de la populaţie şi de la agenţii economici) şi pe cel al salubrizării stradale, care are ca scop principal realizarea şi menţinerea igienei căilor de comunicaţie, în scopul ridicării gradului de confort citadin. Salubrizarea stradală este cea care pune, în final, calificativul de „oraş curat” sau „oraş murdar”. Realizarea calitativă a unui serviciu de salubrizare stradală depinde, pe lângă dotarea tehnică a operatorilor, de starea reţelei de drumuri din cadrul unei localităţi şi, nu în ultimul rând, de comportamentul şi spiritul civic al populaţiei. În cazul Municipiului Bucureşti, cele peste 5 300 de străzi totalizează o suprafaţă de 22 kmp, dintre care 82% sunt drumuri betonate, acoperite cu asfalt sau pavate cu piatră cubică (Daniel Frantz Fistung şi colab., 2006). Cu toate eforturile primăriilor de sector pentru reabilitarea străzilor, în unele cartiere de la periferia Capitalei continuă să existe încă drumuri de proastă calitate, doar pietruite sau chiar de pământ, ceea ce face ca salubrizarea să nu poată fi făcută corespunzător. În momentul de faţă, starea de curăţenie stradală a Bucureştiului este nesatisfăcătoare şi nu se ridică la nivelul standardelor europene. În unele cazuri aceasta se datorează ineficienţei măsurilor luate de administraţiile locale, dar, în cele mai multe situaţii, neglijenţei şi nepăsării populaţiei, ceea ce reflectă gradul scăzut de educaţie şi de responsabilitate pentru mediu al acesteia. Se perpetuează, încă, mentalitatea că spaţiul public este locul unde se poate arunca orice şi oricând. S-a ajuns ca gunoiul aruncat la colţ de stradă, în spaţiile neamenajate sau chiar pe spaţiile verzi, să constituie o imagine obişnuită pentru bucureşteni. În plus, actualele forme de comerţ stradal (chioşcuri sau buticuri) contribuie la această imagine, prin tot felul de ambalaje şi resturi alimentare şi vegetale. În aceste condiţii, este explicabil de ce Bucureştiul poartă nedoritul nume de cea mai poluată capitală, în sens de murdărie, din Europa. Este un fapt regretabil, cu atât mai mult cu cât impresia pe care o lasă străinilor se generalizează la nivelul întregii ţări. ACTORII IMPLICAŢI ÎN SALUBRIZAREA MUNICIPIULUI BUCUREŞTI Din cele prezentate reiese că impactul generat de aglomerarea urbană Bucureşti este caracterizat atât prin presiunea exercitată asupra mediului, cât şi prin cerinţele tot mai mari pentru infrastructură şi servicii. Între acestea, serviciile de salubritate ocupă un loc tot mai important, fiind necesare să protejeze sănătatea umană şi mediul înconjurător, prin colectarea deşeurilor urbane. Ca şi în cazul altor mari oraşe de pe glob, Bucureştiul se confruntă cu un volum crescând de deşeuri solide urbane, care impune servicii de salubritate tot 288 DUMITRU CHIRIAC, CRISTINA HUMĂ 6 mai eficiente pentru eliminarea acestora. De altfel, cantităţile de deşeuri de tip municipal sunt un indicator pentru consumul populaţiei şi comportamentul acesteia (M.A. Alexandrescu, 2005). Astfel, în anul 2004, conform datelor Ministerului Mediului şi Dezvoltării Durabile, cantitatea totală de deşeuri urbane generate la nivelul Capitalei (de 840 247 tone) a reprezentat 12,5% din totalul deşeurilor municipale produse în România (6,710 milioane tone), faţă de 228 049 tone în 2000, respectiv 3,5%. Cerinţele aderării la Uniunea Europeană au impus pentru ţările solicitante, inclusiv pentru România, o reconsiderare a salubrizării localităţilor, care trebuie să se constituie într-un serviciu de mediu, cu toate elementele care decurg din necesităţi ecologice şi de protecţie a sănătăţii populaţiei. Ca urmare, şi în ţara noastră salubrizarea localităţilor este parte integrantă a politicilor de mediu şi intră sub jurisdicţia mai multor instituţii ale administraţiei centrale şi locale, dar şi în atribuţiile operatorilor de servicii de salubritate, a agenţilor economici, a populaţiei şi reprezentanţilor societăţii civile, fiecare având roluri şi responsabilităţi specifice în realizarea şi păstrarea igienei urbane. Ministerul Mediului şi Dezvoltării Durabile, în calitate de autoritate centrală de protecţie a mediului, coordonează şi controlează gestiunea deşeurilor şi, ca rezultat, între altele, şi salubrizarea localităţilor, în conformitate cu legislaţia adoptată în acest sens. O altă autoritate centrală cu sarcini deosebite pe linia salubrizării localităţilor este Ministerul Reformei Administrative şi Internelor, care, împreună cu consiliile locale şi judeţene, are sarcina de a asigura cadrul legislativ pentru desfăşurarea serviciilor publice. La nivelul Capitalei, conform Hotărârii Consiliului General al Municipiului Bucureşti nr. 146/2005, serviciul public de salubritate este organizat de către Consiliul General, care stabileşte şi aprobă strategia de dezvoltare a acestuia, urmărind permanent protecţia mediului. De asemenea, Consiliul General al Municipiului Bucureşti exercită autoritatea publică prin autorizarea prestatorilor serviciului de salubritate, pe bază de licitaţie, conform legilor în vigoare, iar primăriilor de sector le revine sarcina de a supraveghea şi controla modul în care se realizează curăţenia oraşului de către aceşti operatori privaţi. De asemenea, primăriile au rolul de informare, responsabilizare, educare şi conştientizare a populaţiei privind păstrarea unui mediu urban curat şi micşorarea cantităţilor de deşeuri, prin colectarea selectivă a acestora şi valorificarea lor. Prin contracte încheiate cu primăriile de sector, la nivelul Capitalei serviciul de salubritate stradală şi menajeră se face în parteneriat public – privat şi este asigurat, începând cu anul 1999, de următorii operatori: S.C. REBU S.A., pentru sectoare 1, 4 şi 5, S.C. SUPERCOM S.A., pentru sectorul 2, S.C. ROSAL GRUP S.R.L., pentru sectorul 3, şi S.C. URBAN S.A., pentru sectorul 6. În ceea ce priveşte parcurile şi spaţiile verzi, întreţinerea şi salubritatea acestora, iar în unele cazuri şi a unor cartiere, revine Administraţiilor Domeniului Public din cadrul primăriilor de sector. 7 IMPACTUL SERVICIILOR DE SALUBRITATE 289 Avantajele oferite de parteneriatul public–privat în realizarea salubrizării sunt determinate de posibilitatea operatorilor privaţi de a se dota cu mijloace tehnice moderne şi de a-şi diversifica serviciile prestate, atât pentru a face faţă concurenţei, cât şi pentru atragerea de noi clienţi. Totodată, aceşti operatori pot adapta rapid managementul serviciului la cerinţele pieţii (Găzdaru şi colab., 2005). După cum s-a arătat, Municipiul Bucureşti îndeplineşte şi o importantă funcţie economică, concentrând numeroase întreprinderi industriale şi de servicii, cu un puternic impact asupra mediului înconjurător, prin poluarea pe care acestea o produc atât asupra aerului şi apei cât şi asupra solului, cu numeroase deşeuri. Ca urmare, nivelul igienei urbane este determinat, într-o mare măsură, şi de agenţii economici, care au obligaţia să asigure o evacuare controlată şi suportabilă pentru mediu a deşeurilor ce provin din procesele de producţie (Oberdörfer, 2003). Pe lângă agenţii economici, populaţia reprezintă unul dintre cei mai importanţi actori în procesul de realizare şi păstrare a igienei urbane. Spre deosebire de alte servicii de utilitate publică, cum ar fi cele de alimentare cu apă, energie electrică sau gaze, unde nu există, practic, un parteneriat cu populaţia, serviciul de salubritate, pentru a avea o calitate superioară, presupune o implicare activă a cetăţenilor în actul de curăţenie al unei localităţi. Pentru realizarea acestui deziderat se impun acţiuni de educare şi conştientizare a publicului consumator, deoarece lipsa unei educaţii ecologice conduce la creşterea anuală a cantităţilor de deşeuri menajere şi la o risipă de materii prime şi materiale. Ca urmare, populaţia trebuie să-şi schimbe percepţia asupra serviciilor de salubritate şi să devină un partener activ al acestora, prin păstrarea curăţeniei spaţiilor publice, minimizarea cantităţilor de reziduuri menajere şi prin sprijinirea procesului de recuperare şi reciclare, prin depunerea selectivă a deşeurilor. Aşa cum arată Tudor Stomff (2004, p. 8), în procesul de educare şi conştientizare a populaţiei se pot adopta două tipuri de strategii: a) strategii cu orientare comportamentală, bazate pe răspunsuri şi stimulente; b) strategii cognitive, de cunoaştere şi informare, învăţarea de modele etc. De asemenea, pentru educarea şi conştientizarea populaţiei se mai pot utiliza: studii de opinie, campanii-pilot, broşuri informative, ghiduri, implicarea mass- media etc. În realizarea acestor strategii, un rol important revine ONG, care contribuie la realizarea unui dialog funcţional între toţi actorii implicaţi în realizarea procesului de igienă urbană. În ceea ce priveşte rolul ONG pe linia îmbunătăţirii serviciilor de salubrizare, trebuie să menţionăm rolul acestora la stimularea comunicării dintre cetăţeni şi autorităţile locale, precum şi la creşterea gradului de implicare a populaţiei în rezolvarea problemelor de igienă urbană. Se poate preciza, în acest sens, organizarea de către ONG a unor campanii de promovare a colectării selective a deşeurilor în multe oraşe ale ţării, inclusiv în Bucureşti. 290 DUMITRU CHIRIAC, CRISTINA HUMĂ 8 O importanţă deosebită în îmbunătăţirea calităţii serviciilor de salubritate are Asociaţia Română de Salubritate (ARS), asociaţie patronală şi profesională a operatorilor din serviciile de salubritate. Acelaşi rol îl au şi unele organizaţii non- profit aparţinând unor companii care activează în România, ca, de exemplu, Asociaţia Română pentru Ambalaje şi Mediu (ARAM) sau ECO-ROM AMBALAJE S.A., care se implică, în parteneriat cu alte instituţii, agenţi economici şi ONG, în programe de educare a elevilor şi consumatorilor în domeniul colectării, reciclării şi valorificării deşeurilor, în general, şi a deşeurilor de ambalaje, în special. PERCEPŢIA POPULAŢIEI PRIVIND STAREA DE CURĂŢENIE A ORAŞULUI BUCUREŞTI ŞI A CALITĂŢII SERVICIILOR DE SALUBRITATE Ca şi în cazul altor servicii publice (alimentare cu apă, electricitate, gaze), calitatea igienei urbane şi a serviciilor de salubritate este reflectată de percepţia populaţiei, care, împreună cu preţul serviciilor respective, poate conduce la satisfacţia/insatisfacţia clienţilor (Stomff, 2004). În cazul Municipiului Bucureşti, un sondaj de opinie realizat în luna iunie 2006, în cadrul programului de cercetare Agenda populaţiei 2006, de către TNS CSOP (www.csop.ro), arată că, între cele mai importante probleme care ar trebui rezolvate în Capitală, salubritatea ocupă locul 6, cu 31,9% dintre răspunsuri, după combaterea corupţiei (44,9%), asistenţa medicală (41,7%), repararea străzilor şi bulevardelor (36,1%), construcţia de locuinţe (34,0%) şi realizarea de parcări şi locuri de parcare (cotată tot cu 31,9%). Acest lucru sugerează că bucureştenii sunt nemulţumiţi de starea de curăţenie a oraşului, problemă care se situează înaintea altor aspecte, cum ar fi: combaterea infracţionalităţii (31,1%), mediul înconjurător, respectiv calitate apă, aer (24,7%), câinii fără stăpân (23,9%), învăţământ (23,6%), şomaj (18,3%) etc. Deşi populaţia din Bucureşti este nemulţumită, după cum s-a văzut, de starea de curăţenie a Capitalei, administraţiile publice locale se lovesc permanent de lipsa de răspuns şi de sprijin din partea comunităţii. O dovadă că eforturile primăriilor de sector şi a operatorilor de salubritate sunt depăşite, de multe ori, de nivelul scăzut de civilizaţie al populaţiei, o reprezintă murdăria pe care o constatăm atât pe străzi (în special în zonele aglomerate sau la periferie), cât şi în alte locuri, cum ar fi parcurile, locurile de joacă pentru copii sau spaţiile virane. Aceste situaţii sunt semnalate, în multe cazuri, primăriilor de sector chiar de către unii cetăţeni. Ca urmare, în cadrul relaţiei cetăţean – primărie, sesizările populaţiei au un rol important pe linia îmbunătăţirii igienei urbane. Prin aceste observaţii se aduc la cunoştinţă autorităţilor locale aspectele negative legate de salubritate, datorate dezinteresului unor cetăţeni sau societăţi comerciale pentru păstrarea curăţeniei oraşului, precum şi deficienţele serviciilor de salubritate. 9 IMPACTUL SERVICIILOR DE SALUBRITATE 291 Căile de comunicare ale cetăţenilor cu primăriile de sector sunt adresarea directă la serviciile responsabile, apelurile telefonice şi petiţiile scrise, prin poştă (cu răspuns în 30 de zile) şi prin e-mail. Astfel, Primăria Sectorului 3, în cadrul programului Mediul curat contează, a iniţiat o acţiune de comunicare cu cetăţenii, care au posibilitatea să semnaleze telefonic sau pe site-ul primăriei aspectele necorespunzătoare privind igiena urbană. În acest fel primăria este ajutată în identificarea, în principal, a zonelor cu depozite de deşeuri necontrolate, precum şi a altor aspecte care afectează igiena şi estetica oraşului pe raza sectorului 3 şi să ia măsurile care se impun. O analiză a celor 420 de sesizări prezentate pe site-ul Primăriei Sectorului 3, în perioada ianuarie 2005–mai 2006, scoate în evidenţă că un număr de 184 (43,8%) se referă la aspectele de salubritate, ceea ce relevă preocupările cetăţenilor privind condiţiile de mediu, ca element important al calităţii vieţii. De asemenea, locuitorii acestui sector au exprimat numeroase sugestii referitoare la măsurile care se impun pentru îmbunătăţirea igienei urbane şi a confortului pietonal (www. sector 3 primarie.ro). Deşi nu se specifică vârsta şi ocupaţia, este de presupus că persoanele care fac sesizări on-line, fiind familiarizate cu calculatorul, sunt, în general, mai tinere şi mai educate decât media, ceea ce influenţează nivelul de aşteptări şi, implicit, tipul de probleme reclamate. În continuare, prezentăm problematica ce se desprinde din analiza acestor sesizări, problematică susţinută prin redarea celor mai relevante semnalări din partea populaţiei. 1. Depunerea necontrolată de deşeuri menajere şi din construcţii pe străzile periferice, semnalată de cetăţeni, constituie principala problemă atât pentru ei cât şi pentru autorităţi, care sunt nevoite să asigure salubrizarea, dar şi să găsească soluţii pentru prevenirea acestui fenomen. „Prin prezenta vă semnalez faptul că strada Drumul Lunca Bisericii care se află în administrarea dvs. a devenit locul în care sunt descărcate maşini de gunoi conţinând deşeuri menajere şi deşeuri din construcţii. Având în vedere acţiunile dvs. de salubrizare a sectorului 3, vă rog să aveţi amabilitatea de a verifica faptul că deşeurile aruncate pe marginile acestui drum au tendinţa de a transforma locul într-o veritabilă groapă de gunoi.” 2. Igiena urbană precară, în zonele de blocuri cu confort scăzut, locuite de o populaţie în majoritate săracă, unde unii cetăţeni au obiceiul de a arunca gunoiul la întâmplare, care se acumulează în absenţa unei salubrizări corespunzătoare. „Locuim mai multe familii de români în aşa-zisele «ghetouri», adică garsoniere confort trei, fără apă rece câteodată, fără căldură, mizeria din faţa blocului nostru ne înspăimântă. De multe ori am ieşit afară să curăţăm gunoaiele, dar se înmulţesc pe zi ce trece… Ghena noastră fiind în faţa blocului, mai tot timpul este umplută de trecători. Organizare proastă? Nu cred că din cauza noastră… Blocul nostru este stradal, lumea care trece se miră de mizeria în care trăim. În faţa blocului copiii se joacă pe un teren mizerabil, plin cu seringi aruncate de alţii, de sacoşe pline de mizerii. Oare noi nu merităm un teren frumos de joacă pentru copiii noştri? Terenul din spatele blocului 3 a fost distrus, într-adevăr, dar iarna e cumplit să treci pe acolo. Aleea este spartă, necimentuită. Noroi peste tot. Aşa că suntem nevoiţi să trecem prin părculeţ, deşi şi acela nu este îngrijit. Aş vrea să vă trimit câteva poze făcute de mine de la geamul meu să vedeţi ce văd eu zilnic!! MIZERIE!!!!” 292 DUMITRU CHIRIAC, CRISTINA HUMĂ 10 3. Eliminarea necorespunzătoare a deşeurilor menajere în zonele de blocuri prin aruncarea acestora de la etaj în curţile interioare şi pe terasele de la etajul întâi al unor blocuri. „Locuiesc la etajul 1, pe partea din spate a blocului. Sub ferestrele apartamentului există o terasă care în mod constant este umplută de resturile menajere aruncate de vecinii de la etajele superioare. Resturile menajere includ sticle de plastic, cutii de carton, resturi de mâncare, scutece de copii, absolut tot ceea ce se consumă într-o casă este aruncat pe această terasă. Femeia de serviciu face curat, dar nu reuşeşte să facă faţă fluxului de resturi menajere aruncate. Vara este un adevărat infern prin mirosul degajat şi prin muştele care apar şi care intră în casă. De asemenea, suntem puşi în situaţia de a nu putea deschide geamurile, pentru că o parte din aceste resturi menajere aruncate ne intră în casă pe fereastră. Vă rog frumos să îmi spuneţi cui trebuie să ne adresăm pentru ca aceşti vecini să fie sancţionaţi.” 4. Depozitarea necontrolată a deşeurilor provenite de la agenţii economici, în absenţa contractelor de salubritate. „La parterul blocului se află mai mulţi agenţi economici care nu respectă normele de igienă, depozitând resturi care pot provoca apariţia unor focare de infecţie, apariţia rozătoarelor, a gândacilor... La solicitările repetate ale Asociaţiei de proprietari, aceşti agenţi comerciali nu au luat nici o măsură de remediere a situaţiei.” „Vă solicităm pentru a rezolva problema depozitului de gunoi creat şi alimentat în permanenţă pe strada noastră de o societate comercială. Pentru exemplificare, vă putem pune la dispoziţie foto sau puteţi verifica singuri, zilnic.” 5. Depozitarea în locuri nepermise a deşeurilor din construcţii, rezultate în urma lucrărilor de ridicare a unor imobile sau din reamenajarea şi modernizarea locuinţelor. „Câţiva locatari folosesc spaţiul viran din spatele blocului pentru a depozita gunoiul rezultat în urma unor lucrări efectuate pentru amenajarea locuinţei. Au aruncat cu găleţile resturile de gresie, faianţă, moloz, ciment, fără măcar a le pune în prealabil în saci. Este un gest regretabil, mai ales pentru faptul că la sesizarea noastră au ameninţat cu «pumnul în gură». Pe locul din spatele blocului mai există un imobil în construcţie, dar pentru acest motiv nu trebuie transformat în groapă de gunoi, şi aşa avem tomberoanele de gunoi la câţiva metri de geamuri. Vă rog domnule primar a face cercetările necesare prin intermediul inspectorilor de teren şi de a lua măsurile care se impun.” 6. Prezenţa maşinilor abandonate pe trotuare, alei şi spaţii verzi care s-au transformat, cu timpul, în puncte de murdărie. În acest sens un cetăţean semnalează „locaţiile precise pentru un număr de 15 autoturisme abandonate (concentrate pe o arie extrem de restrânsă)” în perimetrul străzii Codrii Neamţului. 11 IMPACTUL SERVICIILOR DE SALUBRITATE 293 7. Garajele amplasate necorespunzător, în spatele cărora s-au creat puncte de acumulare a gunoaielor. „…În spatele ultimului rând de blocuri de pe Lotrioara există o alee care iese la Piaţa Ambrozie, o alee creată în timp, plină de gropi şi denivelări care nu există pe hartă. Aici s-a creat o aglomeraţie extrem de urâtă şi respingătoare de garaje (eu unul nu cred că există autorizaţii pentru vreunul dintre ele). Ce se întâmplă în spatele garajelor? Unele au ieşire şi în parc, unde cetăţeanul anului 2005 creşte păsări (dacă nu mă credeţi, vă arăt poze), face grătare şi ia masa în aer liber, precum în curtea proprie şi bineînţeles face grămezi de gunoaie şi cenuşă…” 8. Construcţiile abandonate şi cele neterminate se numără printre locurile care se transformă în depozite de deşeuri necontrolate, devenind adevărate focare de infecţie. „În spatele blocului în care locuiesc se află o construcţie (toată lumea îi spune umbrar), care însă este un adevărat focar de infecţie. Se aruncă acolo gunoaie, resturi de ulei de maşină, sunt două automobile avariate, fără numere de înmatriculare care zac acolo de luni şi luni de zile…” 9. Terenurile virane nerevendicate şi neîmprejmuite devin, cu timpul, locuri de depozitare a deşeurilor de tot felul. „Chiar pe strada unde locuiesc, în capătul blocului 7, există un mare loc viran. De curând a fost împrejmuit, un lucru foarte bun de altfel. Însă, de ceva vreme se aruncă peste gard gunoaie: cutii de carton, sticle goale, pungi şi multe altele…” 10. Creşterea animalelor în oraş – sursă de deşeuri organice ce pot periclita sănătatea populaţiei. „Locuiesc la graniţa sectorului 3 Bucureşti cu judeţul Ilfov şi sunt obligat să trăiesc într-o mizerie de nedescris. În apropierea casei mele un vecin aruncă gunoiul de grajd şi deversează mizeria de la porci direct pe teritoriul sectorului 3 Bucureşti…” 11. Degradarea parcurilor, datorată neîntreţinerii acestora, ca şi a neridicării coşurilor de gunoi de către operatorii de salubritate. De asemenea, zone din cadrul parcurilor devenite spaţii de depozitare a diferitelor categorii de deşeuri (menajere, PET-uri, materiale din construcţii), unele dintre acestea fiind aduse de cetăţeni cu autoturismele. „Parcul Prisaca Dornei. Unele porţiuni din parc s-au transformat în maidane de gunoi, deşeuri menajere, PET-uri, saci cu moloz, resturi de materiale de construcţii, multe aduse de autoturisme care circulă nestingherite pe aleile parcului”. „În parcul Prisaca Dornei…, pe spaţiul verde, au fost depozitate resturi de materiale de construcţii şi tuburi de ciment scoase de la instalaţiile subterane. Proprietarii vilelor din zonă le-au aruncat pur şi simplu pe spaţiul verde al parcului” 294 DUMITRU CHIRIAC, CRISTINA HUMĂ 12 12. Spaţii de joacă pentru copii degradate prin depunerea necontrolată de deşeuri şi transformarea lor în parcări, ceea ce le face improprii folosirii în scopul pentru care au fost create. „…lângă şcoala 94 a existat până acum câţiva ani un părculeţ cu câteva leagăne, balansoare, transformat acum în depozit de gunoaie, moloz sau parcare pentru maşini şi camioane. Aş fi interesat dacă acest părculeţ a fost cuprins în planul de reamenajare…” 13. Servicii de salubritate necorespunzătoare, prestate atât de către Primărie (prin ADP), cât şi de operatorul de salubritate, care conduc la apariţia de depozite necontrolate de deşeuri. „Domnule primar, vă adresăm rugămintea de a dispune societăţii care asigură ridicarea deşeurilor să elibereze de gunoaie platoul ce se află pe platforma Halei Unirii. Din momentul construirii magazinului Univers'All, toate deşeurile comercianţilor din Piaţa Unirii se depozitează haotic în faţa balcoanelor noastre, aceasta reprezentând un real pericol de infecţie şi mirosuri greu de suportat”. 14. Necesitatea îmbunătăţirii activităţii operatorului de servicii de salubritate, ce rezultă din mai multe sesizări, în care se solicită, spre exemplu, amplasarea containerelor la distanţe convenabile de locuinţele cetăţenilor, curăţarea aleilor, întreţinerea spaţiilor verzi etc. „În faţa intrării mele în bloc – vizavi –, Primăria sector 3 a amenajat un mic parc, anul trecut, frumos la început. Nu vine nimeni – cu lunile – să golească coşurile de gunoi, să măture aleea şi să întreţină spaţiul verde şi măcar să grebleze, că de iarbă nu a fost vorba niciodată. Un coş de baschet zace la pământ de astă-vară. Poate ne ajutaţi cu curăţenia, înainte de prima zăpadă. Mulţumiri anticipate şi felicitări pentru ceea ce aţi realizat frumos în zona Camil Ressu”. 15. Aprecieri făcute de către cetăţeni în legătură cu iniţierea de către primărie a unor acţiuni de comunicare, precum şi unele sugestii pentru îmbunătăţirea condiţiilor de mediu. „Doresc să mulţumesc d-lui Primar pentru că, venind în zonă, a luat măsura care se impunea de a elibera parcarea şi spaţiile verzi de garaje. În acest fel se creează posibilitatea de a se reabilita un spaţiu verde de circa 3000 mp şi de a crea loc de parcare pentru maşinile care erau parcate pe pământ, intinzând noroiul în toată zona. Nu era drept ca unii să aibă garaje în care poate nici nu aveau maşină, iar alţii să fie obligaţi să ţină maşina pe unde apucă. Mulţumiri şi îmi exprim convingerea că astfel sectorul 3 va deveni un exemplu şi pentru celelalte sectoare. Mai rămâne şi problema maşinilor abandonate, pe care dl. Primar sper să o abordeze cu acelaşi curaj. Mediul curat aduce o îmbunătăţire a calităţii vieţii.” „Locuiesc în blocul unde va fi amplasat noul sediul ANL. Salut iniţiativa Primăriei de a amenaja spaţiul din faţa acestui bloc. În acelaşi timp, doresc să vă adresez o rugăminte venită din partea noastră, a cetăţenilor care locuim în zonă. În urma procesului de reamenajare, conform planului actual, spaţiul verde se diminuează, se vor tăia cinci copaci pentru a se asigura accesul direct din bulevard. VĂ ROG NU TĂIAŢI ACEŞTI COPACI !!! Au peste 15 ani. Gândiţi-vă ce 13 IMPACTUL SERVICIILOR DE SALUBRITATE 295 înseamnă 15 ani raportat la o viaţă de om... Au supravieţuit 15 ani şi dispar în 5 minute... Când pot să mai trăiască poate sute de ani. E spre binele nostru şi al copiilor noştri… Dacă se îngustează un pic viitoarea alee, se poate evita tăierea acestora. Doresc să felicit Primăria Sectorului 3 pentru iniţiativa de a organiza programe de genul MEDIUL CURAT CONTEAZĂ. Cred că nu este doar un slogan, cred că Primăriei chiar îi pasă…” Din cele prezentate, rezultă faptul că cetăţeanul este un actor important pe scena oraşului, cu o contribuţie semnificativă în procesul de gospodărire a localităţii în care trăieşte. OPINII ALE ACTORILOR IMPLICAŢI ÎN SALUBRIZARE, PRIVIND PROBLEMELE DE IGIENĂ URBANĂ ALE BUCUREŞTIULUI Pentru cunoaşterea multiplelor aspecte privind starea de igienă a Municipiului Bucureşti, metodologia de lucru adoptată a avut în vedere şi analiza opiniilor exprimate în cadrul unor interviuri realizate individual, cu factori responsabili de salubritatea oraşului. Astfel, au fost intervievaţi 20 de reprezentanţi aparţinând: – administraţiei publice locale (primăriilor sectoarelor 2, 3, 4 şi 6 ale Capitalei şi primăriilor oraşului Voluntari, comunelor Vidra şi Berceni – judeţul Ilfov); – operatorilor de servicii de salubritate (REBU S.A., URBAN S.A. şi ADPP 4); – unor instituţii din subordinea Ministerului Mediului şi Dezvoltării Durabile (Agenţia Naţională pentru Protecţia Mediului şi Administraţia Fondului pentru Mediu); – asociaţiilor profesionale şi nonprofit (Asociaţia Română de Salubritate – ARS şi Asociaţia Română de Ambalaje şi Mediu – ARAM); – societăţii civile (organizaţia nonguvernamentală Asociaţia Experţilor de Mediu); – asociaţiilor de locatari. Din sistematizarea informaţiilor culese prin interviuri s-au desprins opinii privind starea actuală de salubritate a Bucureştiului, măsurile şi programele de îmbunătăţire a igienei urbane a acestui mare oraş, precum şi influenţa Capitalei asupra salubrităţii din zona sa metropolitană. Starea actuală de salubrizare a oraşului. O primă analiză a opiniilor privind starea de igienă urbană a Capitalei exprimate de responsabilii serviciilor de salubritate, protecţia şi monitorizarea mediului din primării scoate în evidenţă faptul că acestea sunt diferite de cele ale operatorilor de servicii. Astfel, în timp ce părerile primilor converg către ideea că salubritatea generală a Bucureştiului este, în linii mari, „necorespunzătoare”, cele ale operatorilor o apreciază ca fiind „satisfăcătoare” sau chiar „bună”. Diferenţele de opinie credem că rezidă dintr-o viziune mai largă a problematicii salubrizării pe care o au primăriile, ce ţin seama de multiplele disfuncţionalităţi la nivel de sector, 296 DUMITRU CHIRIAC, CRISTINA HUMĂ 14 precum şi de sesizările populaţiei. Aceasta, spre deosebire de operatorii de salubritate, care apreciază mai mult efortul depus pentru prestarea serviciului, a cărui eficacitate este influenţată de transformările edilitare care au loc la nivelul Capitalei (reabilitarea infrastructurii, numeroase construcţii noi sau reabilitarea celor vechi etc.), dar şi de neimplicarea populaţiei în păstrarea igienei urbane. În acest context trebuie privite şi opiniile primăriilor de sector, care se declară, totuşi, mulţumite de prestaţia operatorilor de salubritate, în condiţiile în care „societăţile depun eforturi permanente pentru satisfacerea cerinţelor clienţilor lor”. Se consideră că „faţă de anii precedenţi, situaţia s-a îmbunătăţit simţitor, dar mai sunt de făcut paşi importanţi pentru ca, din punctul de vedere al curăţeniei, Municipiul Bucureşti să fie cu adevărat un oraş european” (reprezentant primărie de sector). Între cauzele care determină starea declarată „necorespunzătoare” a curăţeniei oraşului, atât primăriile de sector, cât şi societăţile de salubritate menţionează: • Depozitarea necontrolată a deşeurilor urbane (menajere şi din construcţii şi demolări): Cele mai multe deşeuri menajere sunt depozitate necorespunzător, în special de către cetăţenii care nu au încheiate contracte de salubritate, mai ales pe terenurile cu situaţie juridică incertă, pe spaţiile verzi sau locurile de joacă. Astfel, „o mică parte din cetăţenii Sectorului 6, circa 10%, nu au contracte încheiate cu societatea de salubritate. Ei sunt furnizorii de deşeuri necontrolate, ei sunt cei mai săraci, pe ultimul loc pe lista lor de cheltuieli se află cheltuielile de salubritate. Gradul de sărăcie îi aduce în imposibilitatea de a achita taxa de salubritate şi, ca urmare, partea de coerciţie ar fi ineficientă” (reprezentant primărie de sector). În ceea ce priveşte deşeurile din construcţii, demolări, amenajări şi modernizări de locuinţe trebuie arătat că operatorul de salubritate pune la dispoziţie mijloace de transport contra cost. Întrucât cantităţile de deşeuri sunt, uneori, relativ mici, solicitanţii sunt puşi în situaţia de a plăti sume mari, corespunzătoare tonajului mijlocului de transport. De aceea, cei mai mulţi le abandonează la adăpostul întunericului în spaţiul public. Interviurile cu reprezentanţii primăriilor de sector au scos în evidenţă faptul că unele firme de construcţii şi chiar angajaţi ai operatorilor de salubritate aruncă deşeurile la marginea drumurilor de acces spre gropile de gunoi, pentru a economisi combustibil şi pentru a nu achita tariful de depozitare al acestora. • Existenţa în Bucureşti, în unele cartiere, în special periferice, a numeroase străzi nemodernizate, ceea ce îngreunează foarte mult salubrizarea manuală şi mecanică. • Aglomeraţia de pe anumite artere, mai ales parcarea autoturismelor, nu permite, de cele mai multe ori, realizarea curăţeniei în condiţii optime. 15 IMPACTUL SERVICIILOR DE SALUBRITATE 297 • Lipsa de educaţie şi de spirit civic ale unor cetăţeni în ceea ce priveşte menţinerea igienei urbane şi păstrarea mobilierului stradal (cum ar fi coşurile de gunoi sau containerele). Aşa cum reiese din interviuri, deşi nivelul de conştientizare a problemelor de igienă urbană este într-o uşoară creştere, totuşi populaţia este implicată într-o mică măsură, încă, în buna gospodărire a oraşului. La nivelul Capitalei, cauzele enumerate mai sus generează discrepanţe în aspectul şi nivelul de curăţenie al oraşului. Interviurile scot în evidenţă faptul că zonele limitrofe şoselei de centură a Bucureştiului prezintă cele mai mari probleme de salubritate. De asemenea, prezintă probleme şi unele zone din cartierele periferice (Ferentari, Berceni, Baicului, Colentina, Andronache, Petricani) sau chiar cartiere întregi, cum ar fi, de exemplu, Giuleşti – Sârbi. Acesta din urmă, „cartier cu case, reprezintă cel mai murdar cartier, iar pauperitatea este cauza pentru care aici sunt probleme cu deşeurile şi murdăria” (respondent primărie de sector). Aşa cum s-a arătat în prima parte a lucrării, chiar partea centrală a Bucureştiului ridică probleme grave de igienă în cadrul „centrului istoric”, unde, prin actualul program de reabilitare, se speră ca, în cel mai scurt timp, să fie refăcute atât infrastructura, cât şi clădirile. Măsuri şi programe de îmbunătăţire a igienei urbane a Bucureştiului şi managementului deşeurilor. Îmbunătăţirea stării de curăţenie a Bucureştiului presupune, în principal, un management modern al deşeurilor, la realizarea căruia trebuie să participe, în mod activ, pe lângă factorii responsabili (autorităţi publice locale şi operatori de servicii de salubritate), şi populaţia, fapt relevat şi de opiniile exprimate în interviuri. Astfel, ca primă măsură, la solicitările primăriilor de sector, prin controalele efectuate de inspectorii lor de teren, operatorii organizează acţiuni permanente de îndepărtare a depozitelor necontrolate. Cu toate acestea, lipsa contractelor de salubrizare, ca şi a unei conştiinţe ecologice din partea populaţiei, fac ca eforturile operatorilor să fie, în cele mai multe cazuri, depăşite de acumulările de deşeuri, mai ales în cartierele de case, din zonele periferice ale oraşului. În aceste situaţii, costurile de eliminare a deşeurilor sunt suportate, în mare măsură, de către primării, dar şi de către operatori. Pentru prevenirea depozitării necontrolate a deşeurilor menajere şi a celor rezultate din construcţii, în conformitate cu HCGMB nr. 147/2005, proprietarii sunt obligaţi să-şi împrejmuiască terenurile libere. Mai dificilă este situaţia terenurilor în litigiu, unde, până la stabilirea proprietarului, primăria trebuie să se ocupe de salubrizarea acestora. În fiecare primăvară, primăriile de sector, împreună cu societăţile de salubrizare, desfăşoară pe parcursul unei luni de zile programul Curăţenia de Primăvară, program ce include şi preluarea gratuită de la populaţie a deşeurilor voluminoase. În restul anului, acest serviciu poate fi accesat de populaţie contra cost. O altă măsură pentru îmbunătăţirea curăţeniei urbane, menţionată în interviurile realizate la primăriile de sector, este cea referitoare la determinarea 298 DUMITRU CHIRIAC, CRISTINA HUMĂ 16 populaţiei de a încheia contracte de salubrizare cu operatorul, oferirea de înlesniri la plata facturilor aferente prestaţiei serviciului de salubrizare menajeră pentru familiile nevoiaşe şi persoanele în vârstă, prin amplasarea de containere (cupe) la capătul străzilor. În situaţia în care se constată lipsa contractului de salubrizare sau expirarea acestuia, se pot aplica, atât pentru persoane fizice, cât şi juridice, sancţiuni contravenţionale. Un aspect menţionat în interviul realizat la Primăria Sectorului 6 relevă influenţa noilor construcţii în îmbunătăţirea salubrizării şi a condiţiilor de mediu, în zonele cu probleme. „Introducerea serviciilor şi îmbunătăţirea infrastructurii conduc la ridicarea standardului de viaţă, implicit la creşterea preţurilor caselor în zona respectivă. Oamenii cu posibilităţi modeste au tendinţa să-şi vândă locuinţa sau terenul, ca să scoată profit. În acest fel, un om sărac care nu poate plăti utilităţile, inclusiv salubrizarea, este înlocuit cu un om cu venituri mai mari sau cu o societate potentă financiar. Un agent economic este interesat de imagine şi nu acceptă să existe munţi de gunoaie. De exemplu, strada Prelungirea Ghencea, la limita cu Sectorul 5, unde a apărut un cartier rezidenţial şi unde a început să se dezvolte industria, cunoaşte o ameliorare a stării de curăţenie. Ca urmare, investiţiile importante îmbunătăţesc calitatea sectorului din punct de vedere urbanistic, inclusiv al stării de salubritate” (reprezentant primărie de sector). Un rol important în îmbunătăţirea calităţii vieţii populaţiei îl au Planurile Locale de Acţiune pentru Mediu (PLAM), prin care se stabilesc strategiile pe termen scurt, mediu şi lung şi crearea suportului dezvoltării durabile la nivelul unei localităţi/regiuni. Implementarea Planului Local de Acţiune pentru Mediu (PLAM), la nivelul Municipiului Bucureşti, de către Agenţia Regională de Protecţie a Mediului Bucureşti, urmăreşte îmbunătăţirea calităţii mediului din Capitală, iar ca o condiţie s-a impus soluţionarea problemelor generate de salubrizarea încă necorespunzătoare la nivelul acestui mare oraş. Realizarea unei igiene urbane de o calitate mai bună implică, în principal, minimizarea cantităţilor de gunoi, care se poate realiza prin sistemul de colectare selectivă a deşeurilor menajere, acţiune ce necesită nu numai o colaborare între toţi factorii implicaţi în acest proces (administraţie locală, operatori de salubritate, ONG), dar şi participarea activă a populaţiei. Acesta reprezintă, de fapt, unul dintre obiectivele pe care şi le-a propus PLAM la nivelul Municipiului Bucureşti, pentru atingerea căruia au fost iniţiate proiecte de informare şi de conştientizare a populaţiei privind necesitatea şi importanţa colectării selective a deşeurilor menajere. Aşa cum rezultă din interviurile realizate cu reprezentanţii unor societăţi de salubritate, o serie de proiecte s-au adresat elevilor, cadrelor didactice şi părinţilor. În cazul elevilor, proiectele au avut în vedere: – stimularea interesului copiilor pentru lumea înconjurătoare şi protejarea acesteia; 17 IMPACTUL SERVICIILOR DE SALUBRITATE 299 – formarea obişnuinţei de colectare selectivă a deşeurilor, mai ales hârtie şi plastic; – conştientizarea posibilităţii utilizării materialelor refolosibile; – formarea deprinderii de protejare a mediului prin nepoluarea acestuia. Pentru cadrele didactice s-a urmărit: – însuşirea noţiunilor de educaţie ecologică; – evaluarea noţiunilor dobândite prin diferite activităţi de educaţie ecologică a elevilor. În ceea ce priveşte părinţii, proiectele au avut ca obiective, prin intermediul copiilor: – conştientizarea efectelor pe care le au deşeurile asupra mediului; – creşterea gradului de implicare în activitatea de colectare a deşeurilor reciclabile. Iniţiativa de dezvoltare de proiecte de colectare selectivă a deşeurilor poate să aparţină unui singur actor implicat în procesul de obţinere şi păstrare a igienei urbane sau poate constitui rezultatul parteneriatului intersectorial – administraţie centrală şi locală, operatori de salubritate, organizaţii profesionale şi nonguvernamentale. În ceea ce priveşte administraţia centrală, reprezentată de Ministerul Mediului şi Dezvoltării Durabile, aceasta a iniţiat un Program de informare, având ca obiect managementul deşeurilor. Din acest program a făcut parte campania Deşeurile ne privesc pe toţi, lansată în Capitală, şi care s-a desfăşurat în perioada 18 noiembrie 2005 – 1 ianuarie 2007, fiind adresată factorilor implicaţi în implementarea noului sistem de gestionare a deşeurilor de ambalaje. Un astfel de program şi campanie au avut în vedere o mai bună conlucrare între administraţie, operatori şi sectorul nonguvernamental, pe linia realizării şi continuării de proiecte pentru îmbunătăţirea salubrizării în Bucureşti. Administraţia Fondului pentru Mediu, instituţie din subordinea Ministerului Mediului şi Dezvoltării Durabile, finanţează mai multe categorii de proiecte de mediu, între care şi cele referitoare la educaţia şi conştientizarea publicului privind protecţia mediului (Toti Mihai, 2005). În această ultimă categorie s-au înscris pentru Bucureşti, în anul 2006, următoarele proiecte: – „Conştientizarea şi educaţia populaţiei, agenţilor economici şi autorităţilor publice privind impactul deşeurilor asupra mediului” (Asociaţia pentru protecţia mediului „Eco-Media”, Bucureşti); – „Promovarea spaţiilor verzi ca premisă a dezvoltării durabile a ariei urbane” (Fundaţia Free, Bucureşti); – „Conştientizarea studenţilor privind protecţia mediului, în perspectiva integrării României în UE” (Asociaţia Română de Tehnologii Neconvenţionale, Bucureşti); – „Educaţie ecotehnologică pentru tineri şi studenţi” (Asociaţia Ecotehnologie, Bucureşti). 300 DUMITRU CHIRIAC, CRISTINA HUMĂ 18 Aşa cum a rezultat şi din interviurile realizate cu factorii implicaţi, în procesul de salubrizare a Capitalei au fost iniţiate de către Primăriile de sector mai multe proiecte-pilot de colectare selectivă a deşeurilor cu participare activă a operatorilor REBU S.A., URBAN S.A. şi ROSAL S.A., la nivelul sectoarelor pe care le deservesc. Astfel, pentru îmbunătăţirea educaţiei ecologice a elevilor, la nivelul primăriilor de sector au fost implementate, în acest sens, o serie de programe care au avut în vedere atât comunicarea cu elevii, cât şi cu cadrele didactice. Este vorba de programele intitulate: Eco-şcoala, demarat de Primăria Sectorului 6 şi derulat la o serie de şcoli, Primăvara şcolilor, iniţiat de Primăria Sectorului 2, Verde curat – program educativ lansat de Primăria Sectorului 4 şi S.C. REBU S.A., la care au participat şapte unităţi şcolare, Şi eu ocrotesc natura – program iniţiat de Primăria Sectorului 1 şi S.C. REBU S.A., în colaborare cu Inspectoratul Şcolar al Sectorului 1. În scopul informării şi conştientizării populaţiei privind necesitatea colectării selective a deşeurilor de ambalaje, ca o condiţie a îmbunătăţirii igienei urbane din Capitală, au fost iniţiate şi implementate o serie de programe de către organizaţiile profesionale, care au încheiat parteneriate fie cu administraţia publică locală, fie cu societăţile comerciale prestatoare de servicii de salubritate. Astfel, ECO-ROM AMBALAJE S.A. este implicată în proiectele-pilot de colectare selectivă a deşeurilor, care se desfăşoară în parteneriat public – privat, în Sectorul 6 al Capitalei. Organizaţiile profesionale s-au implicat, de asemenea, în acţiunea de îmbunătăţire a educaţiei ecologice a elevilor. De exemplu, ECO-ROM AMBALAJE S.A., în colaborare cu S.C. URBAN S.A., a realizat parteneriate cu şcoli din Sectorul 6, pe baza cărora s-au desfăşurat acţiuni de informare şi educare a elevilor, finalizate cu aplicaţii practice de colectare selectivă a deşeurilor. O altă organizaţie profesională implicată activ pe latura educaţiei ecologice a elevilor este Asociaţia Română de Ambalaje şi Mediu (ARAM), care a iniţiat, în anul 2003, în parteneriat cu şcoli din Sectorul 3, un program în domeniul gestionării deşeurilor de ambalaje, denumit E uşor! Zâmbetul planetei stă în puterea ta. De asemenea, ARAM, în parteneriat cu Ministerul Educaţiei, Cercetării şi Tineretului, s-a implicat în organizarea Concursului Naţional pentru Proiecte de Mediu, care s-a adresat elevilor din şcoli generale şi licee. Elevii de liceu câştigători au fost recompensaţi prin admiterea la facultăţi cu profil de mediu, fără susţinerea examenului de admitere. În cadrul procesului de îmbunătăţire a serviciilor de salubrizare, un rol important revine ONG, care constituie interfaţa în relaţia dintre administraţiile publice locale şi cetăţeni. ONG au o contribuţie importantă la stimularea comunicării dintre cetăţeni şi autorităţile locale, precum şi la creşterea gradului de implicare a populaţiei în rezolvarea problemelor de igienă urbană. 19 IMPACTUL SERVICIILOR DE SALUBRITATE 301 Întrucât problemele salubrizării localităţilor sunt legate, în mod indiscutabil, de ecologia urbană, ele fac obiectul preocupărilor unor organizaţii nonguvernamentale din domeniul protecţiei mediului înconjurător. Astfel, între proiectele care au avut ca scop implicarea populaţiei în îmbunătăţirea igienei urbane se poate menţiona Campania – Primul pas către reciclare este al tău, proiect ce face parte din programul Phare 2003 – Consolidarea Societăţii Civile în România – componenta 3: Adoptarea şi implicarea acquis-ului comunitar în domeniul protecţiei mediului, protecţiei consumatorului şi dezvoltării socioeconomice. Proiectul, derulat în perioada octombrie 2005 – septembrie 2006, în sectorul 6 al Capitalei, a fost iniţiat de Asociaţia Experţilor de Mediu, în parteneriat cu Primăria Sectorului 6 şi Fundaţia Acţiunea Civică, fiind sprijinit de S.C. URBAN S.A. şi ECO-ROM AMBALAJE S.A. Prima etapă a proiectului (octombrie 2005 – aprilie 2006) s-a adresat unei populaţii de aproximativ 6 000 de locuitori dintr-o zonă rezidenţială, alcătuită din blocuri de 4 şi 10 etaje, situată în Sectorul 6 al Capitalei. După cum apreciază iniţiatorii acestui proiect, rezultatele primei etape au fost încurajatoare, populaţia devenind din ce în ce mai interesată de a participa la această acţiune. Conform unui sondaj realizat de Asociaţia Experţilor de Mediu, în martie 2006, pe un eşantion de 427 de persoane din zona-pilot, 81% dintre respondenţi au declarat că participă la campania de colectare selectivă a deşeurilor de ambalaje deoarece vor avea „un cartier mai curat” (46,8%) şi „un mediu mai sănătos” (35,8%). Totodată, 85% dintre respondenţi au considerat că prin colectarea deşeurilor de ambalaje de la populaţie se poate reduce poluarea în oraş. (Buletin informativ nr. 1/2006, Proiect: Campania – Primul pas către reciclare este al tău) A doua etapă a proiectului (mai–iulie 2006) a continuat atât în zona-pilot, cât şi în unităţi de învăţământ din Sectorul 6 al Capitalei, pentru implicarea acestora în acţiuni de educare ecologică. În acelaşi timp s-a avut în vedere extinderea ariei de desfăşurare a acţiunii de colectare selectivă a deşeurilor de ambalaje, prin conştientizarea şi mobilizarea cetăţenilor şi din alte cartiere (Brâncuşi şi Crângaşi). INFLUENŢA CAPITALEI ASUPRA SALUBRITĂŢII DIN ZONA SA METROPOLITANĂ Dezvoltarea de ansamblu a Bucureştiului după anul 1989, datorită noilor condiţii socioeconomice determinate de apariţia şi evoluţia economiei de piaţă în România, a generat noi relaţii între Capitală şi teritoriul său înconjurător, definit ca zonă metropolitană, preorăşenească sau periurbană. Aceste relaţii au fost induse, în special, de modificarea comportamentului spaţial a principalilor actori urbani, respectiv: populaţie (familii), companii, firme şi autorităţi publice locale. În funcţie de obiectivele specifice fiecăruia în parte, s-a produs o expansiune urbană, care a condus fie la apariţia de noi cartiere de 302 DUMITRU CHIRIAC, CRISTINA HUMĂ 20 locuinţe, fie de spaţii de producţie sau comerciale în zona de periferie sau în cea metropolitană a Capitalei (Daniela Plăcintescu şi colab., 2005, p.29). Deşi nu este încă recunoscută ca o entitate administrativ-teritorială, zona metropolitană a Bucureştiului a intrat tot mai mult în atenţia urbaniştilor, în scopul descongestionării marii aglomerări urbane care este Capitala şi soluţionării dezvoltării sale viitoare. În ultimii ani, o serie de proiecte legislative sau urbanistice propun o anumită structură pentru Zona Metropolitană Bucureşti (ZMB), o delimitare şi un model de administrare ale x) . acesteia Modelul de dezvoltare a zonei metropolitane a Capitalei a fost aprobat de Consiliul General al Municipiului Bucureşti, în luna august 2005, pe baza unui studiu coordonat de Centrul de Planificare Urbană şi Metropolitană Bucureşti. În baza acestui proiect, Zona Metropolitană Bucureşti ar urma să fie constituită din 94 de unităţi administrativ-teritoriale, din judeţele Călăraşi, xx) . Giurgiu, Dâmboviţa şi Ilfov şi Municipiul Bucureşti x) Asociaţia ALMA-RO, Zona Metropolitană Bucureşti – o provocare pentru administraţia publică – Raport final, 2006. xx) Hotărârea CGMB nr.176/4 august 2005. Relaţiile reciproc avantajoase care există între Bucureşti şi zona sa periurbană (locuri de muncă, şcoli, spitale, instituţii culturale – oferite de Capitală şi forţă de muncă, locuri de agrement, spaţii pentru construcţii etc. existente în zona periurbană) sunt însă umbrite de unele aspecte negative, generate de presiunea marelui oraş. Aceste aspecte au fost evidenţiate de interviurile realizate cu reprezentanţi ai administraţiilor publice locale din oraşul Voluntari şi din comunele Vidra şi Berceni – judeţul Ilfov. Astfel, o problemă reclamată în toate discuţiile avute la cele trei primării se referă la depozitarea necontrolată a deşeurilor (menajere sau din construcţii) de către bucureşteni atât pe marginea drumurilor din aceste localităţi, cât şi pe terenurile agricole sau în zonele de agrement. „Oraşul Voluntari a devenit groapa de gunoi a Bucureştiului, pentru că bucureştenii aruncă gunoiul propriu din maşini pe marginea drumurilor, în special noaptea. Din această cauză, pădurea din zona Institutului de Cercetări şi Amenajări Silvice (ICAS) are mari probleme. Deşi au fost săpate şanţuri care să împiedice depozitarea gunoiului în pădure, cetăţenii continuă să arunce sacii cu deşeuri pe marginea şanţului” (reprezentant Primărie Voluntari). În plus, la Voluntari, se adaugă murdăria care rezultă în urma comerţului de tip bazar, ce se practică la intrarea dinspre Bucureşti în acest oraş, în angrourile „Niro” şi „Europa”, care „sunt o plagă pentru localitate”. Pe lângă cele arătate, o situaţie deosebită au comunele Vidra şi Berceni, care resimt efectele gropii de gunoi situate în dreptul satului Sinteşti (de pe raza comunei Vidra). 21 IMPACTUL SERVICIILOR DE SALUBRITATE 303 „Efectele gropii de gunoi au început să se facă simţite pe măsură ce aceasta s- a mărit. Este vorba, în principal, de efecte de natură olfactivă. Cei mai expuşi la aceste efecte sunt locuitorii din satele Sinteşti, Creţeşti şi Vidra, care sesizează permanent autorităţile, în legătură cu disconfortul generat de groapă. În plus, amplasarea gropii de gunoi lângă calea ferată Bucureşti – Giurgiu are un impact vizual extrem de negativ. Prin depunerile de deşeuri, groapa a devenit «un munte», iar situarea ei într-o zonă mai ridicată face ca levigatul să se scurgă spre râul Sabar. De asemenea, pânza freatică este vulnerabilă la scurgerile provenite de la groapa de gunoi” (reprezentant Primărie comuna Vidra). În legătură cu problemele pe care le ridică acest depozit de deşeuri al oraşului Bucureşti, autorităţile locale au făcut numeroase plângeri la Agenţia pentru Protecţia Mediului Ilfov, însă situaţia nu s-a remediat până în prezent. CONCLUZII În momentul de faţă, România se confruntă cu un management necorespunzător al deşeurilor, fapt ilustrat, între altele, de starea nesatisfăcătoare de igienă a majorităţii localităţilor noastre. Între acestea se numără şi cea mai mare aglomerare urbană a ţării – Municipiul Bucureşti (peste 1,9 milioane de locuitori), care poartă nedoritul nume de cea mai poluată capitală din Europa. Este vorba, în principal, de poluarea cu deşeuri, care este deosebit de vizibilă prin gunoaiele ce împânzesc atât străzile, cât şi spaţiile verzi sau cele neocupate de clădiri. Cauzele acestei situaţii sunt multiple, aşa cum reiese din sesizările unor cetăţeni adresate primăriilor sau din opinii exprimate, într-o serie de interviuri, de către responsabilii cu salubritatea Capitalei. Între acestea, trebuie menţionate: – depozitarea necontrolată a deşeurilor, în special de către persoanele cu venituri modeste, care nu au încheiate contracte cu operatorii de salubritate; – lipsa de educaţie ecologică şi de spirit civic a multor cetăţeni, care confundă spaţiul public cu locul unde pot fi aruncate tot felul de deşeuri; – deficienţe existente în activitatea unor operatori de salubritate; – lipsa unor programe unitare de educare, stimulare şi conştientizare a populaţiei, care să fie desfăşurate atât de către operatorii de salubritate, cât şi de către Primăria Generală a Capitalei, în scopul colectării selective a deşeurilor şi a preîntâmpinării depozitării necontrolate a gunoaielor; în momentul de faţă, se desfăşoară doar programe-pilot, la nivelul sectoarelor. Eforturile depuse de Primăria Generală Bucureşti şi de Primăriile de sector, în parteneriat cu operatorii de salubritate şi cu unele organizaţii patronale şi profesionale sau neguvernamentale de mediu, se înscriu în contextul în care România, devenită membră a Uniunii Europene, trebuie să militeze pentru un 304 DUMITRU CHIRIAC, CRISTINA HUMĂ 22 mediu curat, care să asigure protecţia sănătăţii populaţiei şi, implicit, o calitate ridicată a vieţii. În acest sens, un rol important în îmbunătăţirea condiţiilor de mediu şi, implicit, a calităţii vieţii are implementarea Planului Local de Acţiune pentru Mediu (PLAM), la nivelul Muncipiului Bucureşti, care cuprinde şi soluţionarea problemelor generate de salubrizarea încă necorespunzătoare a acestui mare oraş. Între obiectivele pe care şi le-a propus PLAM Bucureşti pentru realizarea unei igiene urbane de o calitate mai bună trebuie menţionată, în principal, reducerea cantităţilor de deşeuri, prin aplicarea sistemului de colectare selectivă a acestora. Este vorba de o acţiune care necesită nu numai o colaborare între toţi factorii implicaţi în acest proces (administraţie locală, operatori de salubritate, ONG), dar şi participarea activă a populaţiei, scop în care au fost iniţiate proiecte de informare şi conştientizare a locuitorilor privind necesitatea şi importanţa colectării selective a deşeurilor menajere. BIBLIOGRAFIE 1. Alexandrescu, Mircea Alexandru, Managementul deşeurilor în România. Prezent şi viitor, „Revista Salubritatea”, nr. 2/2005. 2. Beaujeau-Garnier, J., G. Chabot, Geografia urbană, Editura Ştiinţifică, Bucureşti, 1971. 3. Fistung, Daniel Frantz şi colab., Ecotrafic urban, Editura Granada, Bucureşti, 2006. 4. Găzdaru, Adrian şi colab., Rolul, acţiunile şi rezultatele obţinute de sectorul privat în colectarea selectivă a deşeurilor solide urbane, „Revista Salubritatea”, nr. 2/2005. 5. Iuga, Magda, Acte legislative, „Revista Salubritatea”, nr. 2/2002. 6. Iuga, Magda, Colectarea selectivă a deşeurilor refolosibile în Municipiul Bucureşti, „Revista Salubritatea” nr. 2/2003. 7. Iuga, Magda, Sistemul actual de salubritate în Municipiul Bucureşti – perspective de dezvoltare, Conferinţa internaţională dedicată mediului „Bucureşti – Un oraş curat!”, 28 aprilie 2006. 8. Marcu, Viorel, Adunarea generală ARS, „Revista Salubritatea”, nr. 4/2002. 9. Oberdörfer, Michael, Sprijin german pentru o gestiune eficientă a deşeurilor în România, „Revista Salubritatea”, nr. 1/2003. 10. Plăcintescu, Daniela şi colab., Zona Metropolitană Bucureşti. Ghid de informare pentru autorităţile publice locale, Asociaţia ALMA-RO, 2005. 11. Săgeată, Radu şi colab., Soluţii de optimizare a organizării administrativ-teritoriale a României în perspectiva aderării la Uniunea Europeană, Editura Ars Docendi, Bucureşti, 2004. 12. Stomff, Tudor, Rolul utilizatorilor în recuperarea materialelor secundare în cadrul serviciilor de salubritate, „Revista Salubritatea”, nr. 2/2004. 13. Toti, Mihai, Fondul pentru mediu – modalităţi de accesare, „Revista Salubritatea”, nr. 4/2005. 14. Urucu, Veselina, Daniela Nancu, Tendinţe actuale în evoluţia numerică a populaţiei oraşelor mari şi foarte mari din România, St. cerc. geogr., T. XXXVII, 1990. 15. *** Bucureşti – Anuar statistic 2005, Institutul Naţional de Statistică, 2006. 16. *** Planul Regional de Gestionare a Deşeurilor, ARPM, Proiect 2006. 17. *** Proiect: Campania – Primul pas către reciclare este al tău, Buletin informativ nr.1 şi 2/2006, Editor Fundaţia ACŢIUNEA CIVICĂ. 23 IMPACTUL SERVICIILOR DE SALUBRITATE 305 18. *** Strategia de dezvoltare durabilă a serviciilor publice de salubrizare. România 2020, Asociaţia Română de Salubritate, Bucureşti, 2004. 19. *** Zona Metropolitană Bucureşti – o provocare pentru administraţia publică – raport final, Asociaţia ALMA-RO, 2006. 20. www.csop.ro 21. www.ecorom.ro 22. www.finmedia.ro 23. www.gestiuneadeşeurilor.ro 24. www.pmb.ro 25. www.primariasector1.ro 26. www.primarie 6.ro 27. www.ps2.ro 28. www.ps4.ro 29. www.ps5.infochiosc.ro 30. www.sector 3 primarie.ro omania is currently confronted with an improper management of the wastes, particularly of the urban wastes, as shown, R among other, by the unsatisfactory hygiene of most localities. Among them is Romania’s largest urban agglomeration – the Municipality of Bucharest, where pollution by wastes is especially visible by the garbage littered both in the streets and on the green areas or on the land not occupied by constructions. The paper presents the factors that influence the hygiene status of the city, how city cleaning is done, the perception of the population and the opinions of the different actors involved in the act of cleaning the city, the state of city cleanness. Also, the programs initiated by the environmental authorities, by the authorities of the local administration, by the service operators and by the nongovernmental organisations are presented, concerning, particularly, the education, stimulation, and making the population aware of the need to have a cleaner city. 